આપણો પ્રેમ વાતોની વાતથી ઊંડો જતો નથી. પ્રેમનું સૌંદર્ય વાસના કે બહિરંગ ભાવુકતાથી ખૂબ જ ઊંડું છે. એમાં થોડી મીરાં, થોડો નરસિંહ, થોડો જલાલુદ્દીન રૂમી ઉમેરવો પડે. એટલે પ્રેમલક્ષણા ભક્તિનો મહિમા ગવાયો છે, પણ બધું એક સપાટીએ અટકી ના જાય તે જોવાનું હોય છે. પ્રેમ તો અદ્વૈતના આંબાની કેરી છે. અહીં આંબાવાડિયાની છાયામાં બેઠેલા સૂર્યની સોનોગ્રાફી કરવાની હોય છે. મંજરીને વળગેલો કોયલનો ટહુકો ક્યારે કેરીમાં ઓગળે છે એ મહત્ત્વનું છે અને કેરીને ખાધા સિવાય પણ ટહુકાને પામવાની સજ્જતા એ આ સ્નેહની સ્નિગ્ધતા છે. પ્રેમને પાવકજ્વાળા એટલે તો કહ્યો છે.